EH Bildu Nafarroa talde parlamentarioari atxikitako foru parlamentari Txomin González Martínez jaunak informazio eskaera egin du (11-25/PES-00089) Nafarroako Klinika Unibertsitarioarekin sinatutako osasun-arretako prestaziorako kontratua berritzeari buruz. Ospitalizazio, kanpo-kontsulta, miaketa diagnostiko, tratamendu berezi, prozesu kirurgiko eta transplanteei buruzkoa da kontratua. Hona Nafarroako Gobernuaren Osasun kontseilariak ematen duen informazioa: 
2024an zenbat pertsona bideratu dira Nafarroako Klinika Unibertsitariora giltzurruneko transplantea egiteko? Zehaztu zein zen pertsona horietako bakoitzaren larritasuna (G1-G2-G3-G4) eta Nafarroako Klinika Unibertsitariora bideratutako giltzurruneko transplante-prozedura bakoitzaren kostua.
Prestazio eta Itunen Kudeaketarako Zerbitzuan eskuragarri dagoen informazioaren arabera, Nafarroako Klinika Unibertsitariora egindako bideratzeei eta haren fakturazioari dagokienez, eta, zehazki, 2024an egindako giltzurruneko transplanteei dagokienez, honako informazio hau ematen da:
1.-  2024an, 46 paziente bideratu dira giltzurruneko transplantearen itxaron-zerrendan sartzeko balorazioa egiteko.
2.-  Aldi horretan, giltzurruneko 57 transplante egin dira; horietatik, 45 pertsona 2024a baino lehen bideratu ziren balorazioa egiteko, eta 12 pertsona, 2024an, eta urte horretan bertan egin zitzaien transplantea.
3.-  Nafarroako Klinika Unibertsitarioaren eta Osasunbidea-Nafarroako Osasun Zerbitzuaren artean indarrean dagoen kontratuaren arabera, “giltzurruneko transplantearen” prozeduraren kostua 40.827,27 eurokoa da; tarifa horren barruan sartzen dira lehen kontsulta, transplantea bera eta transplantea egin osteko sei hilabeteetan pazienteek behar dituzten laguntzak.
4.-  Larritasunaren kalifikazioari buruzko galderari dagokionez, Nafarroako Ospitale Unibertsitarioko Nefrologia Zerbitzuko buruak jakinarazi duenez, giltzurruneko transplantea egitea baloratzeko bideratutako paziente guztiak G5 taldean sartuko lirateke.
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

